钦定古今图书集成/明伦汇编/氏族典/第052卷 > 《廖用贤尚友录》 > 韦叡
## 钦定古今图书集成/明伦汇编/氏族典/第052卷 > 《廖用贤尚友录》 > 韦叡

按《梁书韦叡传》，“叡字怀文，京兆杜陵人也。自汉丞相
贤以后，世为三辅著姓。叡事继母以孝闻。宋永光初，
袁𫖮为雍州刺史，引为主簿。𫖮到州，与邓琬起兵，叡
求出为义成郡。后为晋平王左常侍，迁司空桂阳王
行参军，迁前军中兵参军。久之，为广德令，累迁齐兴
太守、本州别驾、长水校尉、右军将军。齐末多故，不欲”
远乡里，求为上庸太守，加建威将军，遣其二子自结
于高祖。义兵檄至，倍道来赴。义师克郢、鲁平，加湖。叡
多建谋策，皆见纳用。大军发郢，谋留守将，高祖难其
人，久之，顾叡曰：“弃骐骥而不乘，焉遑遑而更索。”即日
以为冠军将军、江夏太守，行郢府事。梁台建，征为大
理。高祖即位，迁廷尉，封梁都子。天监二年，改封永昌。
东宫建，迁太子右卫率。出为辅国将军、豫州刺史，领
历阳太守。三年，魏遣众来寇，率州兵击走之。四年，王
师北伐，诏叡都督众军，进讨合肥。合肥既平，进次东
陵，将会战，有诏班师而还。五年，魏中山王元英寇北
徐州，高祖遣曹景宗拒之，诏叡率豫州之众会焉。叡
自合肥迳道旬日而至邵阳夜掘长堑，树鹿角，截洲
为城，比晓而营立。元英大惊，以杖击地曰：“是何神也！”
明旦，英自率众来战，叡乘素木舆，执白角如意麾军，
魏人大溃。以功进爵为侯。征通直散骑常侍、右卫将
军。七年，迁左卫将军。俄为安西长史、南郡太守。会司
州刺史马仙琕北伐，还军为魏人所蹑，三关扰动，诏
叡督众军援焉。时元英复追仙琕，将复邵武之耻，闻
叡至，乃退。明年，迁信武将军、江州刺史。九年，征员外
散骑常侍、右卫将军。累迁左卫将军、太子詹事，寻加
通直散骑常侍。十三年，迁智武将军、丹阳尹，以公事
免。顷之，起为中护军。十四年，出为平北将军、宁蛮校
尉、雍州刺史。十七年，征散骑常侍、护军将军。普通元
年夏，迁侍中、车骑将军，以疾未拜，八月卒于家，时年
七十九。赠侍中、车骑将军、开府仪同三司，谥曰严。